Diari Oficial de la Generalitat Valenciana


Sumari del DOGV 3713, del 21-03-2000 (2000/1992)

REIAL DECRET 279/2000, de 25 de febrer, sobre traspàs a la Comunitat Valenciana de mitjans adscrits al Parc Mòbil de l’Estat, del Ministeri d’Economia i Hisenda.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/2000/02/25/279/dof/vci/html**

### Dades del document

Número de DOGV
:   3713

Data del DOGV
:   21-03-2000

Secció del DOGV
:   I. DISPOSICIONS GENERALS

Número del document
:   2000/1992


Data del document
:   25-02-2000

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * parc mòbil
    * competència administrativa
    * descentralització
    * legislació

REIAL DECRET 279/2000, de 25 de febrer, sobre traspàs a la Comunitat Valenciana de mitjans adscrits al Parc Mòbil de l'Estat, del Ministeri d'Economia i Hisenda. [2000/M1992]
  
La Constitució Espanyola, en l'article 148.l, estableix les competències que poden assumir les comunitats autònomes. D'una altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per Llei Orgànica 5/1994, de 24 de març, determina les competències que assumeix la comunitat.
  
En compliment d'aquestes normes, s'han produït al llarg d'aquests anys diversos reials decrets sobre traspàs de funcions i serveis de l'administració de l'estat a la Comunitat Valenciana en diverses matèries. No obstant això, aquestes disposicions no han originat el traspàs del personal conductor adscrit al Parc Mòbil de l'Estat, del Ministeri d'Economia i Hisenda, que exercia les seues funcions en les unitats administratives perifèriques de l'administració de l'estat, que sí eren objecte de traspàs.
  
El Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'estat a la Comunitat Valenciana.
  
De conformitat amb el que disposa el reial decret esmentat, que també regula el funcionament de la Comissió Mixta de Transferències establida en la disposició transitòria quarta de l'Estatut d'Autonomia de la Comunitat Valenciana, aquesta comissió va adoptar, en la reunió del dia 8 de febrer de 2000, l'oportú acord, la virtualitat pràctica del qual exigeix la seua aprovació pel govern mitjançant reial decret.
  
En virtut d'això, i en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i amb la deliberació prèvia del Consell de Ministres en la reunió del dia 25 de febrer de 2000,
  
DECRETE
  
Article 1
  
S'aprova l'acord de la Comissió Mixta establida en la disposició transitòria quarta de l'Estatut d'Autonomia de la Comunitat Valenciana, pel qual es concreten els mitjans adscrits al Parc Mòbil de l'Estat, del Ministeri d'Economia i Hisenda, que han de ser objecte de traspàs a la Comunitat Valenciana, adoptat pel ple de la dita comissió en la sessió del dia 8 de febrer de 2000 i que es transcriu com a annex a aquest reial decret.
  
Article 2
  
En conseqüència, queden traspassats a la Comunitat Valenciana els mitjans personals, així com els crèdits pressupostaris, que s'indiquen en el referit acord de la Comissió Mixta, en els termes allí especificats.
  
Article 3
  
El traspàs a què es refereix aquest reial decret tindrà efectivitat a partir de la data assenyalada en l'acord de la Comissió Mixta, sense perjudici que el Ministeri d'Economia i Hisenda produïsca, fins a l'entrada en vigor d'aquest reial decret, si escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen d'acord amb la relació número 3 de l'annex seran donats de baixa en els conceptes d'origen i transferits pel Ministeri d'Economia i Hisenda als conceptes habilitats en la Secció 32 dels Pressupostos Generals de l'Estat destinats a finançar el cost dels serveis assumits per les comunitats autònomes, una vegada que es remeten al departament esmentat, per part del Ministeri d'Economia i Hisenda, els certificats de retenció de crèdit, per a donar compliment al que disposa la normativa vigent sobre Pressupostos Generals de l'Estat.
  
Disposició final única
  
Aquest reial decret entrarà en vigor el dia següent al de la publicació en el Boletín Oficial del Estado.
  
Madrid, 25 de febrer de 2000
  
El ministre d'Administracions Públiques,
  
ÁNGEL ACEBES PANIAGUA
  
JUAN CARLOS R.
  
ANNEX
  
La senyora Rosa Rodríguez Pascual i la senyora Amparo Koninckx Frasquet, secretàries de la Comissió Mixta establida en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en la sessió plenària de la Comissió Mixta, celebrada el dia 8 de febrer de 2000, es va adoptar un acord sobre traspàs a la Comunitat Valenciana dels mitjans adscrits al Parc Mòbil de l'Estat, del Ministeri d'Economia i Hisenda, en els termes que a continuació s'expressen:
  
A) Referència a normes constitucionals, estatutàries i legals en què s'empara el traspàs.
  
La Constitució Espanyola, en l'article 148.1, estableix les competències que poden assumir les comunitats autònomes. D'una altra banda, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per Llei Orgànica 5/1994, de 24 de març, determina les competències que assumeix la comunitat.
  
En compliment d'aquestes normes, s'han produït al llarg d'aquests anys diversos reials decrets sobre traspàs de funcions i serveis de l'administració de l'estat a la Comunitat Valenciana en diverses matèries. No obstant això, aquestes disposicions no han originat el traspàs del personal conductor adscrit al Parc Mòbil de l'Estat, del Ministeri d'Economia i Hisenda, que exercia les seues funcions en les unitats administratives perifèriques de l'administració de l'estat, que sí eren objecte de traspàs.
  
La disposició transitòria quarta de l'Estatut d'Autonomia de la Comunitat Valenciana i el Reial Decret 4015/1982, de 29 de desembre, estableixen les normes que regulen la forma i les condicions a què han d'ajustar-se els traspassos de funcions i serveis de l'administració de l'estat a la Comunitat Valenciana, així com el funcionament de la Comissió Mixta de Transferències.
  
Sobre la base d'aquestes previsions normatives, és procedent realitzar el traspàs de mitjans adscrits al Parc Mòbil de l'Estat a la Comunitat Valenciana.
  
B) Béns, drets i obligacions de l'administració de l'estat que es traspassen.
  
1. Es traspassen a la Comunitat Valenciana els vehicles que es detallen en la relació adjunta número 1.
  
La Comunitat Valenciana assumeix tots els drets i obligacions que poden recaure sobre els dits béns.
  
2. En el termini d'un mes des de l'aprovació d'aquest acord es firmaran les corresponents actes d'entrega i recepció del mobiliari, equip i material inventariable.
  
C) Personal que es traspassa.
  
Els mitjans personals objecte d'aquest traspàs són els que es detallen en la relació número 2. Aquest personal passarà a dependre de la comunitat autònoma en els termes establits en la Llei 30/1984, de 2 d'agost, de Mesures per a la Reforma de la Funció Pública, i altres normes en cada cas aplicables i en les mateixes circumstàncies que s'especifiquen en la relació esmentada i consten, en tot cas, en els seus expedients de personal.
  
La Subsecretaria del Ministeri d'Economia i Hisenda notificarà als interessats el traspàs i la seua nova situació administrativa tan prompte com el govern aprove aquest acord per reial decret. Així mateix, es remetran als òrgans competents de la Comunitat Valenciana els expedients d'aquest personal, així com dels certificats d'havers referits a les quantitats meritades per aquests.
  
D) Valoració de les càrregues financeres dels serveis traspassats.
  
1. La valoració definitiva del cost efectiu que, en pessetes de 1996, correspon als mitjans traspassats a la Comunitat Valenciana s'eleva a 18.161.727 pessetes.
  
2. El finançament, en pessetes de 2000, que correspon al cost efectiu anual és el que es recull en la relació número 3.
  
3. El cost efectiu que figura detallat en els quadres de valoració de la relació número 3 es finançarà de la següent forma:
  
Transitòriament, fins que el cost efectiu es compute per a revisar el percentatge de participació de la comunitat autònoma en els ingressos de l'estat, el cost total es finançarà mitjançant la consolidació en la Secció 32 dels Pressupostos Generals de l'Estat, dels crèdits relatius als distints components del dit cost, pels imports que es determinen, susceptibles d'actualització pels mecanismes generals establits en cada Llei de Pressupostos.
  
Les possibles diferències que es produïsquen durant el període transitori, a què es refereix el paràgraf anterior, respecte al finançament dels serveis transferits, seran objecte de regularització al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació, que es constituirà en el Ministeri d'Economia i Hisenda.
  
E) Documentació i expedients dels mitjans que es traspassen.
  
L'entrega de la documentació i expedients dels mitjans traspassats es realitzarà en el termini d'un mes des de la publicació del reial decret pel qual s'aprove aquest acord, i de conformitat amb el que estableix l'article 8 del Reial Decret 4015/1982, de 29 de desembre.
  
F) Data d'efectivitat dels traspassos.
  
El traspàs de mitjans objecte d'aquest acord tindrà efectivitat a partir del dia 1 d'abril de 2000.
  
I perquè conste, expedim aquesta certificació.
  
Madrid, 8 de febrer de 2000.- Les secretàries de la Comissió Mixta: Rosa Rodríguez Pascual i Amparo Koninckx Frasquet.


Còpia Permalink ELI